MINISTERSTVO ZAHRANIČNÝCH VECÍ A EURópskych záležitostí SLOVENSKEJ REPUBLIKY

Materiál na rokovanie

Rady vlády SR na podporu exportu a investícií

**Správa o výsledkoch a odporúčaniach vyplývajúcich z hodnotenia tzv. Peer Review Výboru OECD pre rozvojovú pomoc**

Materiál sa predkladá: Materiál obsahuje:

ako iniciatívny 1. Úvodná informácia

2. Návrh materiálu na rokovanie vlády SR

Materiál predkladá:

Miroslav Lajčák

minister zahraničných vecí

a európskych záležitostí SR

Bratislava 12. júna 2019

**Úvodná informácia**

Cieľom materiálu je informovať vládu SR o priebehu a výsledkoch hodnotenia tzv. Peer Review Výboru OECD pre rozvojovú pomoc (ďalej len „výbor OECD/DAC“), t.z. partnerského hodnotenia systému rozvojovej spolupráce SR, a úrovne plnenia medzinárodných záväzkov v oblasti medzinárodného rozvoja. Hodnotiaci proces pozostávajúci z predloženia písomnej správy SR o stave systému rozvojovej spolupráce SR a z hodnotiacej návštevy expertov OECD, prebiehal v rokoch 2017 a 2018. Hodnotiace zasadnutie výboru OECD/DAC sa uskutočnilo 26. septembra 2018 v Paríži ako vyvrcholenie tohto dlhodobého procesu. Výsledkom je analytická, ako aj politicko-odporúčacia správa obsahujúca hlavné zistenia a trinásť odporúčaní pre zlepšovanie vnútorného chodu i vonkajších výsledkov systému rozvojovej spolupráce SR. Správa je súčasťou predkladaného materiálu.

Výbor OECD/DAC považuje SR za vplyvného a efektívneho donora a oceňuje jej ambiciózne smerovanie v oblasti bilaterálnej a multilaterálnej rozvojovej spolupráce. Z hodnotenia zároveň vyplynula potreba prijatia konkrétneho (záväzného) plánu na zvyšovanie úrovne poskytovanej Oficiálnej rozvojovej pomoci SR (ďalej len „ODA SR“) až do dosiahnutia cieľa prijatého v rámci EÚ na úrovni 0,33% hrubého národného dôchodku SR do roku 2030. Materiál obsahuje indikatívny rámec navyšovania ODA SR do roku 2030 spolu s návrhom na využitie prostriedkov v rámci jednotlivých rezortov zapojených do rozvojovej spolupráce a humanitárnej pomoci SR.

Slovensko, ako zodpovedný člen OECD, plne zváži všetky odporúčania a vyvinie maximálne úsilie na ich naplnenie. Súčasťou vlastného materiálu je určenie vecných gestorov, spolugestorov a spolupracujúcich subjektov k jednotlivým odporúčaniam, nakoľko tieto majú prierezový charakter. Pri určovaní gestorstva MZVEZ SR vychádzalo z bežnej praxe a dobre etablovanej spolupráce rezortov v rámci medzirezortných koordinačných stretnutí v oblasti rozvojovej spolupráce. Skutočnosť, či odporúčanie príslušní gestor (i) a spolugestor (i) implementujú, resp. v akej miere a akou formou, je na posúdení a rozhodnutí príslušného subjektu.

**Správa o výsledkoch a odporúčaniach vyplývajúcich z hodnotenia tzv. Peer Review Výboru OECD pre rozvojovú pomoc**

**Hodnotiace zasadnutie Výboru pre rozvojovú pomoc Organizácie pre hospodársku spoluprácu a rozvoj** (ďalej len „výbor OECD/DAC)[[1]](#footnote-1) **konané** **26. septembra 2018 ukončilo historicky prvý proces tzv. Peer Review** (ďalej len „hodnotenie“) rozvojovej spolupráce SR od jej vstupu do výboru v roku 2013. Hodnotiacemu zasadnutiu predchádzalo predloženie memoranda SR o stave a smerovaní jej rozvojovej spolupráce z 15. januára 2018 a hodnotiaca misia OECD a hodnotiteľov z Fínska a Islandu v  inštitúciách SR v dňoch 19.-23. marca 2018.

Jedenásťčlennú delegáciu SR viedla K. Wursterová, generálna riaditeľka Sekcie medzinárodných organizácií, rozvojovej spolupráce a humanitárnej pomoci Ministerstva zahraničných vecí a európskych záležitostí SR (ďalej len „MZVEZ SR“). Členmi delegácie boli zástupcovia MZVEZ SR, Úradu podpredsedu vlády SR pre investície a informatizáciu, Ministerstva financií SR, Slovenskej agentúry pre medzinárodnú rozvojovú spoluprácu (ďalej len „SAMRS“), ako aj zástupkyne Platformy mimovládnych rozvojových organizácií. Ministerstvá zapojené do poskytovania rozvojovej spolupráce SR spolupracovali s MZVEZ SR počas celého hodnotiaceho procesu na základe uznesenia vlády č. 214/2017.

Hodnotiacemu zasadaniu **predsedala stála predsedníčka výboru OECD/DAC Ch. P. Gornitzka** a v prvej časti delegát Kanady ako jeden z nestálych podpredsedov výboru OECD/DAC. Obaja **sa vyjadrili pochvalne o zásadnom pokroku a profesionalizácii SR** v oblasti rozvojovej spolupráce od jej konštitúcie ako donora rozvojovej spolupráce v roku 2003. V tejto súvislosti osobitne **zdôraznili potrebu posilniť úsilie vo zvyšovaní rozpočtu vyčleneného na Oficiálnu rozvojovú spoluprácu SR (ďalej len „ODA SR“)**, ako aj podiel takých modalít, ktorých implementácia nie je podmienená príslušnosťou implementačných partnerov k štátu poskytujúcemu financovanie (tzv. neviazaná pomoc, „untied aid“).

**Slovenská delegácia** počas zasadnutia zdôraznila, že výbor OECD/DAC bol pre SR strategickým partnerom pri budovaní rozvojovej spolupráce SR a **informovala o strategických procesoch vedúcich k prijatiu novej Strednodobej stratégie rozvojovej spolupráce SR na roky 2019-2023** (ďalej len „strednodobá stratégia“)[[2]](#footnote-2). Táto strednodobá stratégia završuje proces ďalšej modernizácie a zvyšovania efektivity systému ODA SR, ktorého súčasťou je efektívne čerpanie financií, zlepšený projektový cyklus, modernejšie fungovanie SAMRS, ako aj zintenzívnená spolupráca s inými donormi, vrátane na úrovni EÚ (spoločné programovanie, delegovaná spolupráca). V posledných rokoch sa **rozvojová spolupráca SR stala jedným z kľúčových nástrojov na riešenie príčin migrácie** a konkrétnym príspevkom SR v tomto globálnom úsilí. Dôležitú úlohu zohrávajú predsedníctva SR v organizáciách ako OECD a OBSE, ktorými chce SR prispieť k efektívnemu multilateralizmu, udržateľnému rozvoju a k budovaniu významných synergií medzi iniciatívami týchto organizácií. Vyzdvihnuté bolo predsedníctvo SR v Rade EÚ vedúce ku kodifikácii Európskeho fondu pre udržateľný rozvoj. Zároveň bola ocenená angažovanosť predsedníctva SR na 72. Valnom zhromaždení OSN v oblasti implementácie Agendy 2030 pre udržateľný rozvoj, konkrétne v oblastiach financovania udržateľného rozvoja, rozvoja mládeže či adresovania príčin migrácie.

**Počas zasadnutia prebehli tri moderované diskusie**, ktoré sa týkali tém špecifických pre SR a predstavili konkrétnu príležitosť na výmenu skúseností medzi členskými štátmi výboru OECD/DAC:

**(1) hľadanie novej špecializácie národných programov rozvojovej spolupráce v kontexte vyvíjajúcich sa komparatívnych výhod,**

**(2) strategické a rámcové riadenie systému rozvojovej spolupráce,**

**(3) prednosti a nedostatky financovania rozvojovej spolupráce prostredníctvom výziev na predkladanie projektov.**

(1) Diskusia poukázala na skutočnosť, že **technická pomoc poskytovaná zo strany SR partnerským krajinám v kontexte transformácie na trhové hospodárstvo a integrácie do EÚ a jej inštitúcií môže v budúcnosti čeliť upadajúcej relevantnosti z dôvodu napredovania prijímateľských krajín** v ich socioekonomických trajektóriách. Výbor OECD/DAC sa však na základe argumentácie SR uzniesol, že transformačné skúsenosti nie sú ľahko vyčerpateľné, pretože ich prirodzenou evolúciou sú otázky prorastových štruktúrnych reforiem, ako napr. riadenie verejných financií či vnútroštátna mobilizácia zdrojov. **SR demonštrovala jasný dopyt prijímajúcich krajín o tento typ pomoci**, ako aj nevyhnutnosť takejto pomoci pre ochranu niektorých krajín pred tendenciami vyvolávajúcimi politicko-ekonomickú regresiu (príklad Bosny a Hercegoviny či Severného Macedónska). **Novým zdrojom komparatívnej výhody SR sú reformné skúsenosti z pokračujúcej modernizácie krajiny a vytvárania dôveryhodného trhového prostredia.** Na druhej strane, z pohľadu SR je významným limitujúcim faktorom pre šírku pôsobnosti ODA SR skrytá diskriminácia malých implementačných partnerov v prístupe k nástrojom vonkajšej pomoci EÚ pre krajiny mimo európskeho susedstva a osobitne v najmenej rozvinutých krajinách.

(2) Slovenská delegácia následne informovala výbor OECD/DAC o **prioritách pre implementáciu cieľov udržateľného rozvoja v medzinárodnom prostredí, ako i  na národnej úrovni a o prebiehajúcich snahách o vybudovanie štatistického rámca** potrebného pre plnohodnotné prepojenie oboch prístupov. Členské krajiny podporili SR v snahe o integrované riadenie rozvojových politík a zdieľali skúsenosti s obdobnými reformami vo vlastných inštitúciách.

(3) K téme výziev na predkladanie projektov rozvojovej spolupráce sa vyjadrilo viacero štátov prezentujúcich vlastnú prax. Osobitne prínosné pre SR boli odporúčania týkajúce sa zavádzania dlhodobých finančných partnerstiev s implementačnými partnermi, ktoré by umožnili financovanie udržateľných a administratívne menej náročných intervencií. Predsedníčka výboru OECD/DAC diskusiu uzavrela s tým, že **dlhodobá predvídateľnosť v rozvojovej pomoci je nutná, avšak odbúranie nástrojov ako projektové výzvy môže mať negatívny následok** v podobe nemeritórneho preferovania etablovaných partnerov a zhoršenie ich konkurencieschopnosti. SR potvrdila, že pracuje na uvážlivej forme rozvojovej spolupráce, ktorá by umožnila posilňovanie dlhodobých implementačných partnerstiev za súčasného zamedzenia uvedeným rizikám.

**Hodnotenie prebehlo v konštruktívnom duchu spolupráce. SR je vnímaná ako vplyvný a efektívny donor s ambicióznym a pokrokovým smerovaním v oblasti bilaterálnej a multilaterálnej rozvojovej spolupráce. Oficiálnym výstupom hodnotenia je verejne dostupná publikácia OECD[[3]](#footnote-3) tvorená analytickou správou a politicko-hodnotiacou správou, ktorá obsahuje hlavné zistenia a trinásť odporúčaní** pre zlepšovanie vnútorného chodu i vonkajších výsledkov systému rozvojovej spolupráce SR. **Výbor OECD/DAC správu schválil 2. októbra 2018 a 24. apríla 2019 bola za účasti zástupcov OECD predstavená slovenskej odbornej verejnosti.**

Medzi **hlavné odporúčania výboru OECD/DAC** patrí potreba posilnenia koordinačnej funkcie MZVEZ SR v oblasti rozvojovej spolupráce, lepšieho personálneho zabezpečenia rozvojových aktérov SR, osobitne štátnej správy, zavedenie dlhodobých finančných partnerstiev s implementačnými partnermi (tzv. rámcové dohody), zavedenie procesov manažmentu rizika a riadenia na základe výsledkov, posilnenie nezávislosti funkcií evaluácie a auditu a zvyšovanie podielu neviazanej pomoci na celkovom bilaterálnom portfóliu ODA SR. OECD v tejto súvislosti uznáva kľúčovú úlohu strednodobej stratégie, ako aj ďalší rozvoj pôsobnosti Rady vlády SR pre Agendu 2030 pre udržateľný rozvoj. Výbor OECD/DAC upozorňuje na potrebu vytvorenia plánu pre splnenie a sledovanie záväzku venovať do roku 2030 0,33% hrubého národného dôchodku SR na ODA SR.

PARTNERSKÉ HODNOTENIE OECD: ROZVOJOVÁ SPOLUPRÁCA SLOVENSKEJ REPUBLIKY 2019

HLAVNÉ ZISTENIA A ODPORÚČANIA VÝBORU OECD/DAC

**Slovenská republika je aktívnym globálnym aktérom a zvyšuje profesionalitu svojej rozvojovej spolupráce**

Slovenská republika, ktorá je relatívne novým členom medzinárodného spoločenstva, získava strategické postavenie v medzinárodných fórach, pričom jej vplyv a schopnosť viesť sú pozoruhodné vzhľadom na jej veľkosť. Využíva členstvo v Európskej únii (EÚ) a koalície s rovnako uvažujúcimi donormi na posilňovanie svojich priorít. Jej skúsenosti s transformáciou jej dávajú špeciálnu komparatívnu výhodu v krajinách, ktoré by radi vstúpili do EÚ. Vláda zaviedla komplexný prístup k budovaniu globálneho občianstva, a to aj prostredníctvom formálneho systému vzdelávania.

***Slovenská republika strategicky vyvažuje svoje členstvo v globálnych zoskupeniach a spolupracuje s ostatnými, aby posilnila svoje kľúčové priority***

Slovenská republika je zanietený šampión v multilaterálnej činnosti a preukázala pozoruhodnú a efektívnu schopnosť viesť vo vybraných medzinárodných fórach ako napríklad Európska únia, Rada OSN pre ľudské práva a Valné zhromaždenie OSN, Organizácia pre bezpečnosť a spoluprácu v Európe. Tieto činnosti pomáhajú Slovenskej republike zviditeľniť sa a budovať si svoju kapacitu a dôveryhodnosť ako aktér globálneho rozvoja viac, než by bolo za normálnych okolností možné s relatívne malou administratívnou správou a rozpočtom (odsek 1.1)[[4]](#footnote-4).

Nový pohľad, ktorý Slovenská republika prináša, z nej robí cenného partnera v rozvojovej spolupráci. S cieľom vyvážiť svoju pomoc a zvýšiť efektívnosť vytvorila Slovenská republika pevné partnerstvá s Vyšehradskou skupinou a podobne zmýšľajúcimi donormi. Prispieva k dialógu EÚ a k tvorbe spoločných programov v partnerských krajinách, pričom svoju pomoc zosúlaďuje so širšími spoločnými strategickými cieľmi EÚ (odsek 1.1, 5.1).

Slovenská republika je odhodlaná pokročiť so zavádzaním Agendy 2030 pre udržateľný rozvoj, a to prostredníctvom jej začleňovania do dlhodobého strategického plánovania a vládnej štruktúry. V súčasnosti sa pripravuje stratégia národného rozvoja do roku 2030. Zároveň sa upravuje komplexný národný investičný plán, ktorý zahŕňa mechanizmy na implementáciu tejto stratégie. Okrem toho je komplexný prístup k budovaniu globálneho občianstva, s osobitým zameraním na sociálnu súdržnosť, začlenený do systému formálneho vzdelávania (odsek 1.1, 1.3).

***Slovenská republika urobila významné kroky v snahe o zabezpečenie profesionálnej úrovne rozvojovej spolupráce***

Od svojho vstupu do výboru DAC v roku 2013 Slovenská republika naďalej rozvíja svoj právny rámec a inštitucionálnu štruktúru, ktoré podporujú rozhodovanie pri poskytovaní rozvojovej spolupráce (odsek 2.1, 2.2).

Slovenská republika úspešne podporovala tieto štruktúry prostredníctvom profesionálnych systémov a zamestnancov na ministerstvách, veľvyslanectvách a v rozvojovej agentúre. Jej program posúvajú vpred mladí dynamickí, motivovaní a odhodlaní ľudia. Slovenská republika je otvorená novým prístupom pre zvyšovanie efektívnosti jej činností v rozvojovej spolupráci (odsek 4.3).

**Slovenská republika by mohla stavať na svojich úspechoch**

***Ďalšia strednodobá stratégia by mohla slúžiť ako zjednocujúci rámec na všetkých úrovniach verejnej správy***

Strednodobá stratégia Slovenskej republiky pre rozvojovú spoluprácu na roky 2014-2018 je súčasťou zahraničnej politiky SR a špecifikuje jej geografické a tematické zameranie. Napriek medzirezortným konzultáciám v rámci prípravy, stratégia sa spája najmä s Ministerstvom zahraničných vecí a európskych záležitostí SR a Slovenskou agentúrou pre medzinárodnú rozvojovú spoluprácu (SAMRS). Naplno sa nevyužíva na ostatných úrovniach verejnej správy. Nová strednodobá stratégia bude príležitosťou opätovne potvrdiť úlohu Ministerstva zahraničných vecí a európskych záležitostí SR ako národného koordinátora rozvojovej spolupráce a zároveň zahrnúť celú škálu orgánov verejnej správy, ktoré sa podieľajú na jej implementácii (odsek 2.1).

Popri zvyšovaní rozpočtu na bilaterálnu rozvojovú spoluprácu, Slovenskej republike pri napĺňaní zámerov v prioritných krajinách napomôže jasnejšie zadefinovanie jej komparatívnej výhody a toho, akým rozvojovým partnerom sa chce stať. Jej obmedzené zdroje potom môžu smerovať na menší počet strategických partnerstiev a to aj so súkromným sektorom. Kvalitná technická pomoc poskytovaná krajinám, ktoré majú záujem o transformačné skúsenosti Slovenskej republiky, podporuje silné medzivládne partnerstvá. Sú tu ďalšie príležitosti na spoluprácu s inými donormi z EÚ, ktorí sa delia o svoje skúsenosti s transformáciou, ktoré by Slovenskej republike pomohli nájsť alebo lepšie definovať jej konkrétne miesto v tejto oblasti (odsek 2.1, 5.2).

Zefektívnený systém slovenskej rozvojovej spolupráce je svižný a relatívne flexibilný a to čiastočne vďaka jednoduchému využitiu stratégií, dokumentácie a usmernení. Vysoká fluktuácia zamestnancov a rýchlo sa meniaci strategický rámec sú však dôvodom, prečo je dôležité zabezpečiť spoločné uznanie zásad a priorít, na ktorých spočívajú rozhodnutia na všetkých úrovniach verejnej správy vo vybraných oblastiach. Okrem toho si jednotná implementácia stratégie na všetkých úrovniach verejnej správy bude vyžadovať účinné hodnotiace a monitorovacie nástroje (odsek 2.1, 6.1).

Slovenská republika vložila značné úsilie do systémov štatistického a finančného výkazníctva a prijímania Medzinárodnej iniciatívy pre transparentnosť pomoci (IATI). Verejné informácie o tom, ako sa čerpá rozpočet určený na pomoc, je jasný a zverejnený na stránke SlovakAid. Pre nezainteresovaných je však pomerne ťažké pochopiť, ako sú prijímané rozhodnutia o financovaní a partnerstvách. Toto bráni pocitu spoluvlastníctva naprieč systémom rozvojovej spolupráce (odsek 6.3).

**Odporúčania:**

1. **Slovenská republika by mala zaistiť, aby sa jej ďalšia strednodobá stratégia uznala ako rámec pre všetky činnosti rozvojovej spolupráce na všetkých úrovniach verejnej správy a aby opätovne potvrdila úlohu Ministerstva zahraničných vecí a európskych záležitostí SR ako národného koordinátora rozvojovej spolupráce.**

**Gestor: Ministerstvo zahraničných vecí a európskych záležitostí SR**

**Spolupracujúce rezorty: Ministerstvo dopravy a výstavby SR, Ministerstvo financií SR, Ministerstvo hospodárstva SR, Ministerstvo kultúry SR, Ministerstvo obrany SR, Ministerstvo práce, sociálnych vecí a rodiny SR, Ministerstvo pôdohospodárstva a rozvoja vidieka SR, Ministersvo spravodlivosti SR, Ministerstvo školstva, vedy, výskumu a športu SR, Ministerstvo vnútra SR, Ministerstvo zdravotníctva SR, Ministerstvo životného prostredia SR, Úrad podpredsedu vlády SR pre investície a informatizáciu**

1. **Strednodobá stratégia, ako ústredná koncepcia rozvojovej politiky by mala:**
2. **vytvoriť jasné spojenie medzi programom rozvojovej spolupráce Slovenskej republiky a národnou stratégiou rozvoja do roku 2030, ako aj Národným investičným plánom**

**Gestor: Ministerstvo zahraničných vecí a európskych záležitostí SR**

**Spolugestor: Úrad podpredsedu vlády SR pre investície a informatizáciu**

1. **jasne vysvetliť komparatívnu výhodu Slovenskej republiky**

**Gestor: Ministerstvo zahraničných vecí a európskych záležitostí SR**

**Spolupracujúce rezorty: Ministerstvo financií SR, Ministerstvo obrany SR, Ministerstvo pôdohospodárstva a rozvoja vidieka SR, Ministerstvo školstva, vedy, výskumu a športu SR, Ministerstvo vnútra SR, Ministerstvo zdravotníctva SR, Ministerstvo životného prostredia SR, Úrad podpredsedu vlády SR pre investície a informatizáciu**

1. **označiť zásady a normy, a to aj v otázkach znižovania chudoby a v prierezových témach, ktoré sa majú uplatňovať vo všetkých aktivitách slovenskej rozvojovej spolupráce.**

**Gestor: Ministerstvo zahraničných vecí a európskych záležitostí SR**

**Spolupracujúce rezorty: Ministerstvo financií SR, Ministerstvo obrany SR, Ministerstvo pôdohospodárstva a rozvoja vidieka SR, Ministerstvo školstva, vedy, výskumu a športu SR, Ministerstvo vnútra SR, Ministerstvo zdravotníctva SR, Ministerstvo životného prostredia SR, Úrad podpredsedu vlády SR pre investície a informatizáciu**

1. **Slovenská republika by mala vytvoriť spoločné nástroje hodnotenia, monitorovania a vykazovania, ktoré sa budú používať na všetkých úrovniach verejnej správy, aby zaistila konzistentnú implementáciu strednodobej stratégie.**

**Gestor: Ministerstvo zahraničných vecí a európskych záležitostí SR**

**Spolupracujúce rezorty: Ministerstvo dopravy a výstavby SR, Ministerstvo financií SR, Ministerstvo hospodárstva SR, Ministerstvo kultúry SR, Ministerstvo obrany SR, Ministerstvo práce, sociálnych vecí a rodiny SR, Ministerstvo pôdohospodárstva a rozvoja vidieka SR, Ministersvo spravodlivosti SR, Ministerstvo školstva, vedy, výskumu a športu SR, Ministerstvo vnútra SR, Ministerstvo zdravotníctva SR, Ministerstvo životného prostredia SR, Úrad podpredsedu vlády SR pre investície a informatizáciu**

***Jasný a konzistentný prístup k stratégii a rozhodovaniu je potrebný vo všetkých smeroch***

Slovenská republika sa zaviazala zapojiť súkromný sektor do rozvojovej spolupráce a už dosiahla isté úspechy, na ktorých môže stavať. Pri tvorbe ďalších mechanizmov na zapojenie súkromného sektora bude potrebné usmernenie, aby sa zaistilo, že rozvojové ciele zostanú prvoradé a aby nedošlo k ďalšiemu viazaniu pomoci Slovenskej republiky (odsek 2.3, 5.1).

Slovenská republika kladie veľký dôraz na oblasť multilateralizmu – spolupracuje s 50 multilaterálnymi organizáciami prostredníctvom 10 ministerstiev. Nie je však vždy jasné, ako SR rozhoduje o tom, ktoré multilaterálne organizácie podporí a prečo (odsek 5.1).

Viaceré z rozvojových aktivít Slovenskej republiky zabezpečujú mimovládne organizácie v nestabilných krajinách (fragile context). Slovenská republika si bude musieť v tejto oblasti vybudovať svoju odbornosť, aby bola systematickejšia pri tvorbe a sledovaní svojich programov a aby zaistila lepšie prepojenia s jej medzinárodným zameraním na mier a prevenciu konfliktov (odsek 5.1, 5.2).

Humanitárne ambície Slovenskej republiky sú zjavné zo záväzkov, ktoré prijala na Svetovom humanitárnom samite a z navýšeného rozpočtu. Jej humanitárny prístup je však značne zastaraný. Pomohla by jej preklenujúca stratégia pokrývajúca všetky humanitárne zdroje a zdroje civilnej obrany na všetkých úrovniach verejnej správy, ktorá by určovala, kedy reagovať a akú pomoc ponúknuť. Regionálny prístup, ktorý sa súčasne zvažuje, by mohol pomôcť zvýšiť zameranie Slovenskej republiky prepojením jej rôznych nástrojov a prostriedkov financovania pri reakcii na humanitárnu krízu (odsek 7.1, 7.4).

**Odporúčania:**

1. **Slovenská republika by mala prijať obmedzený počet stratégií, a to najmä pre partnerstvá so súkromným sektorom a humanitárnu pomoc, aby objasnila a posilnila implementáciu svojej politiky.**

**Gestor: Ministerstvo zahraničných vecí a európskych záležitostí SR**

**Spolugestori: Ministerstvo vnútra SR**

**Spolupracujúce rezorty: Ministerstvo financií SR, Ministerstvo hospodárstva SR, Ministerstvo obrany SR, Ministerstvo pôdohospodárstva a rozvoja vidieka SR, Ministerstvo školstva, vedy, výskumu a športu SR, Ministerstvo zdravotníctva SR, Ministerstvo životného prostredia SR, Úrad podpredsedu vlády SR pre investície a informatizáciu**

1. **Slovenská republika by mala posilniť transparentnosť zverejnením kritérií, ktoré používa na výber svojich multilaterálnych partnerov.**

**Gestor: Ministerstvo zahraničných vecí a európskych záležitostí SR**

**Spolupracujúce rezorty: Ministerstvo dopravy a výstavby SR, Ministerstvo financií SR, Ministerstvo hospodárstva SR, Ministerstvo kultúry SR, Ministerstvo obrany SR, Ministerstvo práce, sociálnych vecí a rodiny SR, Ministerstvo pôdohospodárstva a rozvoja vidieka SR, Ministersvo spravodlivosti SR, Ministerstvo školstva, vedy, výskumu a športu SR, Ministerstvo vnútra SR, Ministerstvo zdravotníctva SR, Ministerstvo životného prostredia SR, Úrad podpredsedu vlády SR pre investície a informatizáciu**

1. **Slovenská republika by mala vytvoriť lepšie prepojenia medzi svojou rozvojovou spoluprácou a svojimi prioritami zahraničnej politiky na podporu mieru a bezpečnosti.**

**Gestor:Ministerstvo zahraničných vecí a európskych záležitostí SR**

**Spolugestor: Ministerstvo obrany SR, Ministerstvo vnútra SR**

1. **Slovenská republika by mala prehodnotiť právne požiadavky, ktoré obmedzujú poskytovanie grantov len na slovenské subjekty, aby sa dosiahol ďalší pokrok pri uvoľňovaní viazanosti svojej ODA v súlade s jej medzinárodnými záväzkami.**

**Gestori: Ministerstvo zahraničných vecí a európskych záležitostí SR**

**Spolupracujúci rezort: Ministerstvo financií SR, Ministerstvo hospodárstva SR, Ministerstvo spravodlivosti SR**

***Počet pracovníkov by sa mohol ďalej zvyšovať***

Slovenská republika má relatívne málo zamestnancov pracujúcich na jej rozvojovej spolupráci, ktorým pri práci pomáhajú zlepšené systémy riadenia informácií a programov. Prijatie rozvojových diplomatov v Nairobi a Kišineve zvýšilo slovenskú kapacitu a dôveryhodnosť, ktoré by mali ďalej rásť s rotáciou rozvojových expertov medzi agentúrou, ministerstvami a veľvyslanectvami. Počet pracovníkov a ich zručnosti sa však musia ešte zvýšiť, aby sa zaistila kvalita programu a riadenia rizík (odsek 4.2, 5.2).

**Odporúčania:**

1. **Slovenská republika by mala zvyšovanie rozpočtu na oficiálnu rozvojovú pomoc premietnuť do ľudských zdrojov v Bratislave a na kľúčových veľvyslanectvách.**

**Gestor: Ministerstvo zahraničných vecí a európskych záležitostí SR**

**Spolugestor: Ministerstvo financií SR**

**Spolupracujúce rezorty: Ministerstvo školstva, vedy, výskumu a športu SR, Ministerstvo vnútra SR, Ministerstvo životného prostredia SR**

**Slovenská republika musí reagovať na niektoré výzvy**

***Rozpočet ODA a podiel neviazanej pomoci stále nespĺňajú medzinárodné záväzky***

Slovenská republika sa opakovane zaviazala do roku 2030 venovať 0,33% svojho hrubého národného dôchodku (HND) na ODA SR. Zatiaľ čo je celkový nárast ODA SR kladný, nie je vytvorený plán na splnenie tohto cieľa so zohľadnením HND (pomer ODA/HND bol podľa predbežných údajov v roku 2017 na úrovni 0,12%). Okrem toho, štruktúra rozpočtu ODA obmedzuje možnosti Ministerstva zahraničných vecí a európskych záležitostí SR ako národného koordinátora zabezpečiť, aby všetky rozvojové aktivity Slovenskej republiky spadali do rámca ODA (ODA-eligible), aby rástla miera neviazanosti pomoci (v roku 2016 bolo 35,7% slovenskej bilaterálnej pomoci viazanej) a aby objemy ODA rástli dostatočne rýchlo.

**Odporúčania:**

1. **Slovenská republika by mala vytvoriť plán pre splnenie a sledovanie svojho záväzku venovať 0,33% svojho národného dôchodku na ODA do roku 2030.**

**Gestor: Ministerstvo zahraničných vecí a európskych záležitostí SR**

**Spolugestor: Ministerstvo financií SR**

**Spolupracujúce rezorty: Ministerstvo dopravy a výstavby SR, Ministerstvo hospodárstva SR, Ministerstvo kultúry SR, Ministerstvo obrany SR, Ministerstvo práce, sociálnych vecí a rodiny SR, Ministerstvo pôdohospodárstva a rozvoja vidieka SR, Ministerstvo školstva, vedy, výskumu a športu SR, Ministerstvo vnútra SR, Ministerstvo zdravotníctva SR, Ministerstvo životného prostredia SR, Úrad podpredsedu vlády SR pre investície a informatizáciu**

***Príprava programu a rozpočtu musia byť zosúladené s agendou efektívnosti rozvoja***

Slovenská republika je členom Globálneho partnerstva pre efektívnu rozvojovú spoluprácu a prijíma opatrenia k tomu, aby fungovala v koordinácii s ostatnými donormi a diskutuje o rozvojových stratégiách s prijímateľskými vládami. Viaceré intervencie sú však izolované, široko zamerané a vedené mimo prioritných krajín, čo obmedzuje priestor pre bilaterálne vzťahy vlád a miestnym vlastníctvom. Okrem toho je rozlíšenie medzi tzv. programovými a projektovými krajinami nejasné vzhľadom na podobnú povahu zásahov v oboch skupinách (odsek 2.3).

Väčšinu zásahov vykonávajú organizácie občianskej spoločnosti, ktoré sú vybrané na základe výziev na predkladanie žiadostí. Okrem toho, že to vedie k rozčleneniu a vyšším transakčným nákladom, tento prístup obmedzuje predvídateľnosť. Súčasné plány na zavedenie rámcových dohôd umožnia Slovenskej republike rozvíjať vybraný počet dlhodobých partnerstiev, ktoré prinesú udržateľné výsledky a budú sa pridržiavať zásad efektívnosti rozvoja (odsek 5.1, 5.2).

**Odporúčania:**

1. **Slovenská republika by si mala určiť bilaterálne prioritné krajiny a vytvoriť stratégie rozvojovej spolupráce v týchto krajinách za účelom dosiahnutia merateľných a časovo viazaných výsledkov odpovedajúcich prioritám partnerskej krajiny.**

**Gestor: Ministerstvo zahraničných vecí a európskych záležitostí SR**

**Spolupracujúce rezorty: Ministerstvo financií SR, Ministerstvo obrany SR, Ministerstvo školstva, vedy, výskumu a športu SR, Ministerstvo vnútra SR, Ministerstvo zdravotníctva SR, Ministerstvo životného prostredia SR**

1. **Slovenská republika by mala vytvoriť rozvojové modality tak, aby partnerom poskytovala predvídateľné financovanie ako súčasť dohôd o dlhodobom a strategickom partnerstve, a to aj pre humanitárnu pomoc.**

**Gestor: Ministerstvo zahraničných vecí a európskych záležitostí SR**

**Spolugestor: Ministerstvo financií SR**

***Systémy dohľadu Slovenskej republiky ešte stále nie sú dostatočné***

Systém rozvojovej spolupráce Slovenskej republiky potrebuje dôkladnejšie a nezávislé systémy riadenia rizík, auditu a dohľadu, čo by viedlo k tendencii zameriavať sa na kontrolu a nie na riadenie rizík. Je to zvlásť dôležité, keďže Slovenská republika využíva nové a riskantnejšie finančné nástroje (odsek 4.2, 5.1). Prehľadný systém zodpovednosti by posilnil dôveryhodnosť Slovenskej republiky a pomohol jej pripraviť sa na riadenie rizík súvisiacich s poskytovaním väčšieho programu (odsek 3.1, 4.1).

Aby sa zaistil rozvojový dopad, musí Slovenská republika začať používať systém orientovaný na výsledky v celom programe. Momentálne sa zameriava viac na monitorovanie projektov než na výstupy. OECD/DAC môže ponúknuť hodnotné vedenie a podporu v tejto oblasti (odsek 6.3).

V oblasti hodnotenia si Slovenská republika vytvorila postupy, výbor a vyhradený rozpočet. Chýba však nezávislé hodnotenie a dohľad, ktoré ešte nie sú vyberané dostatočne strategicky (odsek 6.2).

**Odporúčania:**

1. **Slovenská republika by mala posilniť svoje systémy tak, aby umožňovali externý dohľad nad jej programami a politikami, vrátane nezávislého hodnotenia.**

**Gestor: Ministerstvo zahraničných vecí a európskych záležitostí SR**

**Spolupracujúce rezorty: Ministerstvo financií SR, Ministerstvo obrany SR, Ministerstvo školstva, vedy, výskumu a športu SR, Ministerstvo vnútra SR, Ministerstvo zdravotníctva SR, Ministerstvo životného prostredia SR**

1. **Slovenská republika by mala zaviesť riadenie založené na výsledkoch, aby sa zaistilo, že všetky stratégie a zásahy smerujú k plneniu vopred určených výsledkov v oblasti rozvoja.**

**Gestor: Ministerstvo zahraničných vecí a európskych záležitostí SR**

**Spolupracujúce rezorty: Ministerstvo financií SR, Ministerstvo obrany SR, Ministerstvo školstva, vedy, výskumu a športu SR, Ministerstvo vnútra SR, Ministerstvo zdravotníctva SR, Ministerstvo životného prostredia SR**

**Zoznam všetkých vyššie uvedených odporúčaní:**

1. Slovenská republika by mala zaistiť, aby sa jej ďalšia strednodobá stratégia uznala ako rámec pre všetky činnosti rozvojovej spolupráce na všetkých úrovniach verejnej správy a aby opätovne potvrdila úlohu Ministerstva zahraničných vecí a európskych záležitostí SR ako národného koordinátora rozvojovej spolupráce.
2. Strednodobá stratégia, ako ústredná koncepcia rozvojovej politiky by mala:
3. vytvoriť jasné spojenie medzi programom rozvojovej spolupráce Slovenskej republiky a národnou stratégiou rozvoja do roku 2030, ako aj Národným investičným plánom
4. jasne vysvetliť komparatívnu výhodu Slovenskej republiky
5. označiť zásady a normy, a to aj v otázkach znižovania chudoby a v prierezových témach, ktoré sa majú uplatňovať cez všetky kanály slovenskej rozvojovej spolupráce.
6. Slovenská republika by mala vytvoriť spoločné nástroje hodnotenia, monitorovania a vykazovania, ktoré sa budú používať na všetkých úrovniach verejnej správy, aby zaistila konzistentnú implementáciu strednodobej stratégie.
7. Slovenská republika by si mala vytvoriť obmedzený počet stratégií, a to najmä pre partnerstvá so súkromným sektorom a humanitárnu pomoc, aby objasnila a posilnila implementáciu svojej politiky.
8. Slovenská republika by mala posilniť transparentnosť zverejnením kritérií, ktoré používa na výber svojich multilaterálnych partnerov.
9. Slovenská republika by mala vytvoriť lepšie prepojenia medzi svojou rozvojovou spoluprácou a svojimi prioritami zahraničnej politiky na podporu mieru a bezpečnosti.
10. Slovenská republika by mala prehodnotiť právne požiadavky, ktoré obmedzujú poskytovanie grantov len na slovenské subjekty, aby sa dosiahol ďalší pokrok pri uvoľňovaní viazanosti svojej ODA v súlade s jej medzinárodnými záväzkami.
11. Slovenská republika by mala zvyšovanie rozpočtu na oficiálnu rozvojovú pomoc premietnuť do ľudských zdrojov v Bratislave a na kľúčových veľvyslanectvách.
12. Slovenská republika by mala vytvoriť plán pre splnenie a sledovanie svojho záväzku venovať 0,33% svojho národného dôchodku na ODA do roku 2030.
13. Slovenská republika by si mala určiť bilaterálne prioritné krajiny a vytvoriť stratégie rozvojovej spolupráce v týchto krajinách za účelom dosiahnutia merateľných a časovo viazaných výsledkov odpovedajúcich prioritám partnerskej krajiny.
14. Slovenská republika by mala vytvoriť rozvojové modality tak, aby partnerom poskytovala predvídateľné financovanie ako súčasť dohôd o dlhodobom a strategickom partnerstve, a to aj pre humanitárnu pomoc.
15. Slovenská republika by mala posilniť svoje systémy tak, aby umožňovali externý dohľad nad jej programami a politikami vrátane nezávislého hodnotenia.
16. Slovenská republika by mala zaviesť riadenie založené na výsledkoch, aby sa zaistilo, že všetky stratégie a zásahy smerujú k plneniu vopred určených výsledkov v oblasti rozvoja.

**INDIKATÍVNY RÁMEC NAVYŠOVANIA ROZPOČTU**

**NA OFICIÁLNU ROZVOJOVÚ POMOC SR (ODA SR)**

**V rámci hodnotenia pripomenul výbor OECD/DAC záväzok SR navyšovať ODA SR s cieľom dosiahnuť úroveň 0,33% HND do roku 2030.** Ide o záväzok štátov, ktoré sa stali členmi EÚ po roku 2002.[[5]](#footnote-5) Záväzok „starších“ členov je na úrovni 0,7% HND. K dosiahnutiu spoločného cieľa 0,7% HND EÚ sa členovia EÚ opätovne zaviazali v roku 2015 v predvečer 3. konferencie o financovaní rozvoja v Addis Abebe.[[6]](#footnote-6)

**K plneniu tohto cieľa sa vláda SR na vnútroštátnej úrovni opakovane zaviazala**:

v programovom vyhlásení na roky 2016-2020 uznaním potreby každoročného zvyšovania prostriedkov na rozvojovú pomoc v súlade so záväzkami SR v EÚ, OSN a OECD;

uznesením č. 212/2016 k Správe o oficiálnej rozvojovej pomoci Slovenskej republiky za rok 2015, ktorým poverila ministra zahraničných vecí a európskych záležitostí postupne vytvárať predpoklady pre každoročné zvyšovanie objemu finančných prostriedkov na rozvojovú spoluprácu SR v súlade so záväzkami SR v EÚ, OSN a Organizácii pre hospodársku spoluprácu a rozvoj;

uznesením č. 5/2017 ku Koncepcii implementácie Agendy 2030 v medzinárodnom prostredí, na základe ktorého má minister zahraničných vecí a európskych záležitostí v spolupráci s ministrom financií postupne zvyšovať podiel oficiálnej rozvojovej spolupráce SR na úroveň 0,33 % ODA/HND do roku 2030 v závislosti od zdrojových možností štátneho rozpočtu v jednotlivých rokoch.

V roku 2016 poskytla SR rozvojovú pomoc vo výške 0,121% HND a v roku 2017 vo výške 0,132% HND. **Medzi členskými štátmi výboru OECD/DAC bola SR v roku 2017 na predposlednom mieste**, pričom priemerná výška ODA členských krajín výboru OECD/DAC bola na úrovni 0,32% HND v r. 2016, resp. 0,31% HND v r. 2017. V súlade s odporúčaním č. IX výboru OECD/DAC, **plán na dosiahnutie ODA SR vo výške 0,33% HND do roku 2030 by (pri rovnomernom navyšovaní) vyžadoval nárast ODA SR o 13,8% p.a. od r. 2019. Znamenalo by to navyšovanie ODA SR o cca 20 mil. € do roku 2022 a výraznejšie navyšovanie v ďalších rokoch, čo vyplýva z odhadov rýchlejšieho rastu HND (tab. č. 1.).**

Tabuľka č. 1: Indikatívny rámec navyšovania ODA na úroveň 0, 33% HND v roku 2030[[7]](#footnote-7)

|  |  |  |  |  |  |
| --- | --- | --- | --- | --- | --- |
| Rok | odhad HND (mld. EUR ) | predpokladané tempo rastu HND (%) | ODA/HND pri rovnomernom zvyšovaní (o 13,8% p.a.) | projekcia ODA (mil. EUR) | projekcia navyšovania ODA p.a. (mil. EUR) |
| 2017\* | 83, 1\* | 4,3\* | 0,12\* | 100, 18\* | - |
| 2018\*\* | 88,8\*\* | 6,7\*\* | 0,13\*\* | 116,05\*\* | - |
| 2019 | 94,6 | 6,6 | 0,14\*\*\* | 132,06\*\*\* | 18,23\*\*\* |
| 2020 | 100,3 | 6,1 | 0,15 | 150,29 | 20,74 |
| 2021 | 105,8 | 5,5 | 0,16 | 171,03 | 23,6 |
| 2022 | 110,9 | 4,8 | 0,18 | 194,63 | 26,86 |
| 2023 | 116,4 | 4,9 | 0,19 | 221,49 | 30,57 |
| 2024 | 122,2 | 5,0 | 0,21 | 252,06 | 34,78 |
| 2025 | 128,3 | 5,0 | 0,22 | 286,84 | 39,58 |
| 2026 | 134,7 | 5,0 | 0,24 | 326,42 | 45,05 |
| 2027 | 141,4 | 5,0 | 0,26 | 371,47 | 51,26 |
| 2028 | 148,5 | 5,0 | 0,28 | 422,73 | 58,34 |
| 2029 | 155,8 | 4,9 | 0,31 | 481,07 | 66,39 |
| 2030 | 163,5 | 4,9 | 0,33 | 547,46 | - |

\* Skutočné hodnoty za rok 2017.

\*\* Skutočné hodnoty predložené OECD v apríli 2019, môžu byť korigované zo strany OECD v priebehu roka 2019.

\*\*\*Štatistická projekcia.

**Potrebu navýšenia ODA SR, ako aj vôľu výraznejšie sa zapájať do rozvojovej spolupráce prostredníctvom vlastných rozvojových aktivít potvrdili jednotlivé rezorty** aj na zasadnutí Koordinačného výboru MZVEZ SR pre rozvojovú spoluprácu 10. decembra 2018.

Prirodzene, v záujme efektívneho a udržateľného financovania **je nevyhnutné, aby každému navyšovaniu objemu ODA SR predchádzalo dôkladné zhodnotenie absorpčnej kapacity orgánov verejnej správy zapojených do poskytovania rozvojovej spolupráce**, ako aj ďalších aktérov, ktorí realizujú konkrétne aktivity ODA SR. Za týmto účelom MZVEZ SR uskutočnilo konzultácie s relevantnými ministerstvami, SAMRS a Eximbankou. **V tabuľke č. 2. sú definované potreby jednotlivých rezortov na roky 2020-2022 za účelom plnenia rozvojových cieľov a záväzkov SR.** Ukazuje sa tým dodatočný objem ODA SR, ktorý sú jednotlivé rezorty schopné absorbovať v konkrétnych oblastiach ich rozvojových činností.

**Časť financií je pripravené využiť MZVEZ SR, resp. SAMRS.** V súlade s odporúčaniami výboru OECD/DAC a so  strednodobou stratégiou sa SR v najbližších rokoch zameria na **zvýšenie objemov bilaterálnej rozvojovej spolupráce, osobitne v súvislosti s riešením príčin migračnej krízy** v krajinách pôvodu a tranzitu, ako aj zintenzívnením **zapájania súkromného sektora do rozvojovej spolupráce** s cieľom podpory dlhodobo udržateľných intervencií. **Schopnosť absorbovať zvýšený objem ODA SR je výsledkom výrazného zefektívnenia fungovania** **SAMRS** – efektívne čerpanie bilaterálneho rozpočtu (vysoký dopyt kvalitných projektových žiadostí nad rámec disponibilného rozpočtu), zlepšené vnútorné fungovanie a štandardizácia procesov, vylepšená metodika na posudzovanie projektov (OECD/DAC), rozširovanie spolupráce s partnerskými krajinami a medzinárodnými organizáciami (napr. UNDP, UNESCO, USAID), zavádzanie systému manažérstva kvality (získanie certifikácie ISO 9001, ktorá zvýši profesionalitu a kredibilitu SAMRS). V neposlednom rade realizácia tzv. Pillar Assessment (audit EÚ), ktorý umožní SAMRS získať delegovanú právomoc a spravovať finančné prostriedky EÚ.

**Značnú potrebu navýšenia rozpočtu ODA SR vykazujú aj ďalšie rezorty a inštitúcie.** Osobitnú pozornosť si vyžaduje otázka akútneho nedostatku materiálnej humanitárnej pomoci SR a vzdelávania expertných humanitárnych a rozvojových tímov. Dôležitými výzvami je plnenie záväzkov SR v oblasti životného prostredia – osobitne zmien klímy a ochrany biodiverzity, ako aj v oblasti školstva vo forme zvýšenia počtu vládnych štipendií. Ambíciou SR je pokračovať v spolupráci s UNDP v oblasti zdieľania skúseností z riadenia verejných financií a podpory zapájania podnikateľov do rozvojovej spolupráce. Paralelne prebiehajú procesy zefektívňovania nástrojov na podporu rozvojového financovania na strane EXIMBANKY SR.

Tabuľka č. 2: Indikatívny návrh na využitie navýšeného rozpočtu ODA SR podľa rezortov

|  |  |  |  |  |
| --- | --- | --- | --- | --- |
| **Rezort** | **Prioritné témy ODA** | **Indikácia potrebných zdrojov (v tis. EUR)** | | |
| **2020** | **2021** | **2022** |
| MZVEZ SR (vrátane SAMRS) | Zvýšenie zapájania podnikateľských subjektov a posilnenie **mobilizácie zdrojov súkromného sektora** ako dôležitého predpokladu úspešnosti a zabezpečenia udržateľnosti rozvojových aktivít. Navýšenie financovania bude využité na zafinancovanie nový **Program podnikateľských partnerstiev** (schéma de minimis), ako aj na afinancovanie **zadania zákazky** (verejné obstarávanie na tovary/služby/práce). Navýšenie alokácie znásobí pozitívny efekt poskytovania rozvojovej spolupráce a možnosti prieniku SK subjektov na zahraničné trhy.  Uznesením vlády SR č. 498/2015 k Návrhu ďalšieho postupu SR pri **riešení migračnej krízy** sa SR zaviazala vykonávať aktivity na odstraňovanie príčin migrácie. Príkladom sú úspešné rozvojové a humanitárne projekty v Afrike a na Blízkom východe, či spoločný projekt V4 a Talianska v Líbyi. Zároveň je možné financovať projekty zamerané na stabilizáciu uvedených krajín. S uvedeným typom projektov má Slovak Aid skúsenosti a aj absorpčnú kapacitu.  V súvislosti s odporúčaniami OECD a rastúcou angažovanosťou SR v oblasti rozvojovej spolupráce ako aj v záujme úspešnej administrácie vyššie uvedených zámerov je potrebné **posilnenie kapacít SAMRS** **a siete** **rozvojových diplomatov** (v roku 2020 konkrétne o miesto rozvojového diplomata na ZÚ Tbilisi, ZÚ Bejrút, ZÚ Addis Abeba a ZÚ Belehrad, ktorý bude pokrývať aj ostatné krajiny západného Balkánu). | 1 000  1 000  650 | 1 000  1 000  650 | 1 000  1 000  650 |
| MV SR | Materiálna humanitárna pomocvyvezená do zahraničia v materiálnom a hodnotovom vyjadrení je každoročne vyššia ako doplnenie zásob humanitárneho materiálu obstaraním. Tento nepomer vedie k zníženiu **zásob humanitárneho materiálu** pod úroveň, že niektoré komodity nie je možné z dôvodu nedostatku finančných prostriedkov obstarať. Do roku 2030 je potrebné navýšenie o 2,5 mil. EUR. | 150 | 150 | 200 |
| MO SR | Posilnenie postavenia SR v krajinách medzinárodného krízového manažmentu s ohľadom na praktické zabezpečenie súčasného pôsobenia vojakov (Bosna a Hercegovina, Afganistan), ale aj možných nových budúcich pôsobísk vojakov, napr. v súvislosti s prípadnou nepredvídanou humanitárnou misou. | 20 | 22 | 24 |
| MF SR | Pokračovanie v existujúcej **spolupráci s UNDP v oblasti zdieľania skúseností z riadenia verejných financií a podpory zapájania podnikateľov do rozvojovej spolupráce**, najmä v regióne Západného Balkánu. V súčasnosti plánované zdroje v kapitole Všeobecná pokladničná správa (VPS) umožnia pokračovanie projektu Public and Private Finance for Development od r. 2020 len v obmedzenom rámci. Ich navýšenie naopak vytvorí priestor primerane a adresne reagovať na potreby partnerských krajín zároveň s lepšími príležitosťami pre uplatnenie slovenského súkromného sektora.  **Zvýhodnené vývozné úvery EXIMBANKY SR**, v prípade ich úspešného rozbehnutia po schválení nevyhnutných legislatívnych zmien, si budú vyžadovať niekoľkonásobné navýšenie zdrojov, ktoré sú v súčasnosti alokované vo VPS. | 600  2 500 | 600  2 500 | 800  2 500 |
| MZ SR | **Vzdelávanie expertných tímov** zdravotníkov a iných pracovníkov pre zásah v procese poskytovania humanitárnej a rozvojovej pomoci. **Zabezpečenie výcviku v krízovej intervencii zdravotníckych pracovníkov** pri zásahoch v tretích krajinách.  Podpora humanitárnych projektov (utečenecký camp v Libanone a v Iraku) supervidovaných slovenskými lekármi a humanitárnym tímom, umožnenie **vyslania expertných humanitárnych a rozvojových (zdravotníckych a multidisciplinárnych) tímov** na štyri výjazdy ročne.  **Nákup vakcín, liečiv, rýchlych diagnostických testov** pre rozvojovú a humanitárnu pomoc a pre výjazdy zdravotníckych pracovníkov. | 625  1 342  1 400 | 300  1 342  1 400 | 300  3 142  1 400 |
| MŽP SR | Pre dosahovanie cieľov udržateľného rozvoja SDGs v oblasti životného prostredia musí SR zintenzívniť svoje rozvojové aktivity formou aktívnej spolupráce v rámci etablovaných globálnych nástrojov na tento účel zriadených. MŽP SR navrhuje **zapojenie sa do aktivít Globálneho fondu pre životné prostredie**. Minimálny príspevok predstavuje čiastku 5, 8 mil EUR za 4roky.  Pristúpením k Parížskej dohode sa SR zaviazala plniť záväzky zmluvných strán, z čoho vyplýva aj povinnosť mobilizovať zdroje prostredníctvom nástrojov na to určených ako napr. **Zelený klimatický fond a Adaptačný fond.** Ďalšie platby vo výške 2 mil. EUR sú plánované na roky 2024 a 2028.  V oblasti ochrany biodiverzity je potrebné, aby Slovenská republika prispela na projekty, ktorých cieľom je implementácia Dohovoru o biologickej diverzite (CBD) a jeho Aichi cieľov obsiahnutých v Strategickom pláne pre biodiverzitu na roky 2011 – 2020. **V rámci mobilizácie zdrojov má SR povinnosť do roku 2020 navýšiť rozvojovú pomoc a financie dvojnásobne pre efektívnu implementáciu Strategického plánu pre biodiverzitu 2011 – 2020.** Po roku 2020 sa očakáva prijatie ďalšieho strategického rámca, kt. by mal nadväzovať na súčasný plán. Do roku 2030 by celková výška zdrojov mala dosiahnuť 2mil. EUR.  **Realizovanie opatrení a projektov zameraných na zmierňovanie zmeny klímy a adaptáciu na zmenu klímy** prostredníctvom zdrojov alokovaných v rámci rozpočtu MŽP SR, resp. dotačnej schémy SAMRS. Cieľom je postupné navyšovanie na realizáciu projektov vo výške 1 mil. EUR do roku 2030.  **Realizácia projektov bilaterálnej rozvojovej spolupráce** v oblasti vodného a odpadového hospodárstva, monitoringu, reportingu, environmentálnej výchovy, atď. Od roku 2023 sa plánujú projekty v celkovej výške 200 tis. EUR. | 1 300  2 000  200  200  100 | 1 300  200  300  100 | 1 300  200  500  100 |
| MDV SR | V rámci podpory implementácie Agendy 2030 pre udržateľný rozvoj a **Novej urbánnej agendy Európskej hospodárskej komisie** sa žiada podporiť aktivity Výboru pre urbánny rozvoj, bývanie a pozemkový manažment EHK OSN. | 30 | 30 | 30 |
| MŠVVaŠ SR | Zvýšenie nákladov v programe vládnych štipendií poskytovaných v rámci ODA SR z dôvodu **zvýšenia počtu vládnych štipendistov o 20 študentov ročne s cieľom (aspoň čiastočného) naplnenia záväzku SR z tzv. Obamovho summitu** pre študentov z krajín postihnutých vojnovým konfliktom.  Zvýšenie nákladov z dôvodu **valorizácie vládnych štipendií pre vládnych štipendistov študujúcich na verejných vysokých školách vzhľadom na zvyšovanie životnej úrovne v SR**. | 98,4  109, 4 | 98,4  109,4 | 98,4  109,4 |
| **Rezorty spolu** | **Indikácia potrieb v rámci ODA** | **13 325** | **11 102** | **11 554** |

**Z vyššie uvedeného vyplýva, že spoločné kapacity rezortov sú vytvorené na** **využitie minimálne 10% ročného navyšovania ODA SR, t.z. o minimálne 10 mil. EUR ročne v rokoch 2020-2022. Pri tomto tempe rastu by SR do roku 2030 naplnila svoj záväzok na 0,22% HND (tab. č. 3).**

Tabuľka č. 3: Indikatívny rámec navyšovania ODA o 10% p.a. do roku 2030

|  |  |  |  |  |
| --- | --- | --- | --- | --- |
| rok | odhad HND (%) | projekcia ODA (mil. EUR) | ODA/HND (%) | navyšovanie ODA p.a. (mil. EUR) |
| 2018\* | 88,8\* | 116,05\* | 0,13\* | - |
| 2019\*\* | 94,6\*\* | 127,66\*\* | 0,14\*\* | 11,61\*\* |
| 2020 | 100,3 | 140,42 | 0,14 | 12,76 |
| 2021 | 105,8 | 154,46 | 0,15 | 14,04 |
| 2022 | 110,9 | 169,91 | 0,15 | 15,45 |
| 2023 | 116,4 | 186,90 | 0,16 | 16,99 |
| 2024 | 122,2 | 205,59 | 0,17 | 18,69 |
| 2025 | 128,3 | 226,15 | 0,18 | 20,56 |
| 2026 | 134,7 | 248,76 | 0,18 | 22,61 |
| 2027 | 141,4 | 273,64 | 0,19 | 24,88 |
| 2028 | 148,5 | 301,00 | 0,20 | 27,36 |
| 2029 | 155,8 | 331,10 | 0,21 | 30,1 |
| 2030 | **163,5** | **364,21** | **0,22** | 33,11 |

\* Skutočné hodnoty predložené OECD v apríli 2019, môžu byť korigované zo strany OECD v priebehu r. 2019.

\*\* Štatistická projekcia.

Výpočty sú orientačné – projekcia navyšovania ODA SR sa prirodzene bude meniť v závislosti od nových odhadov tempa rastu HND a skutočnej výšky ODA SR v jednotlivých rokoch. **Zdroje potrebné pre naplnenie potrieb rezortov na najbližšie tri roku sú vyčíslené presne, adresene a v súlade s prioritami Strednodobej stratégie SR na roky 2019-2023. V záujme plnenia záväzkov SR v oblasti rozvoja a tiež plnenia odporúčaní OECD/DAC s ambíciou ďalšieho priblíženia sa k cieľu 0,33% ODA/HND bude v roku 2023 vhodné prehodnotiť indikatívny plán navyšovania ODA SR v kontexte ďalšej strednodobej stratégie.**

1. Výbor združuje tridsať najvplyvnejších svetových donorov vrátane Európskej únie, ktorí sa pravidelne stretávajú za účelom koordinácie a zlepšovania fungovania vlastných rozvojových politík. Jeho charakteristikou je, okrem iného, pravidelné partnerské hodnotenie systému rozvojovej spolupráce každého člena v päťročných intervaloch s tým, že v polčase sa uskutočňuje tzv. strednodobé hodnotenie (*mid-term review*). Mechanizmus plní pre členské krajiny dvojakú funkciu – na jednej strane zabezpečuje vzájomnú zodpovednosť a povinnosť politických predstaviteľov každej členskej krajiny zodpovedať sa vo výbore za plnenie záväzkov v oblasti medzinárodnej spolupráce, a na druhej strane zabezpečuje priestor pre identifikáciu a výmenu skúseností a dobrej praxe v oblasti riadenia a inovatívnych postupov v rozvojovej spolupráci. [↑](#footnote-ref-1)
2. [↑](#footnote-ref-2)
3. OECD (2019), OECD Development Co-operation Peer Reviews: Slovak Republic 2019, OECD Publishing, Paris. <https://doi.org/10.1787/9789264312326-en> [↑](#footnote-ref-3)
4. OECD (2019), OECD Development Co-operation Peer Reviews: Slovak Republic 2019, OECD Publishing, Paris. <https://doi.org/10.1787/9789264312326-en> [↑](#footnote-ref-4)
5. Závery Rady k Miléniovým rozvojovým cieľom. 24. máj 2005, dok. 9266/05, odsek 4. [↑](#footnote-ref-5)
6. Závery Rady: Nové globálne partnerstvo pre znižovanie chudoby a udržateľný rozvoj po roku 2015. 26. máj  2015, dok. 9241/15. [↑](#footnote-ref-6)
7. Výpočet je orientačný.Údaje HND do roku 2022 sú vypočítané na základe poslednej makroekonomickej prognózy Inštitútu finančnej politiky (IFP/MF SR). Údaje od 2022 do roku 2030 sú z dlhodobých projekcií rastu nominálneho HDP z pracovnej skupiny AWG (Ageing Working Group) z roku 2016 (posledná aktualizácia).

   Indikatívny finančný plán, ktorý vyčísluje potrebné navýšenie na dosiahnutie ODA SR na úrovni 0,33% HND do roku 2030 obsahuje aj strednodobá stratégia, ktorú vláda SR schválila uznesením č. 40 z 30. januára 2019. V čase prípravy stratégie ešte nebol k dispozícii údaj o HND za rok 2018 ani odhady IFP/MF SR. Vlastný materiál, s. 39. <https://rokovania.gov.sk/RVL/Material/23517/1> [↑](#footnote-ref-7)